तमाम वित्त मंत्रियों का काम अत्यंत दुष्कर होता है। उनके लक्ष्य परस्पर विरोधाभासी होते हैं। एक तरफ उन्हें पैसा जुटाना होता है और दूसरी ओर पैसे की मांग कर रहे अपने मंत्रिमंडलीय सहयोगियों को इनकार भी करना होता है। ऐसा इसलिए होता है क्योंकि अच्छे वित्त मंत्रियों को यह सुनिश्चित करना होता है कि सार्वजनिक वित्त की सेहत दुरुस्त बनी रहे। अक्सर राजनीति सरकारी व्यय का रुझान तय करती है। यही वजह है कि गत 70 वर्ष के अनुभव हमें बताते हैं कि जैसे ही किसी वित्त मंत्री को लगता है कि चीजें उसके नियंत्रण में हैं, तभी समस्या सामने आ जाती है। राजनीति, बाहरी झटके, आपदाएं, सूखा आदि इनमें से कोई भी समस्या सामने आ सकती है।